RESPUBLIKA AXBOROT-KUTUBXONA TIZIMI FAOLIYATINI MUVOFIQLAShTIRISh BOʻYIChA IDORALARARO KENGASh TOʻGʻRISIDAGI NIZOMNI TASDIQLASh HAQIDA
(resolution, 2019-02-23)

Oʻzbekiston Respublikasi Prezidentining “Respublika aholisini axborot-kutubxona bilan taʼminlashni tashkil etish toʻgʻrisida” 2006-yil 20-iyundagi PQ-381-son qaroriga muvofiq Vazirlar Mahkamasi qaror qiladi: 1. Respublika axborot-kutubxona tizimi faoliyatini muvofiqlashtirish boʻyicha Idoralararo kengash toʻgʻrisidagi nizom ilovaga muvofiq tasdiqlansin. 2. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Qosimov zimmasiga yuklansin. 1. Respublika axborot-kutubxona tizimi faoliyatini muvofiqlashtirish boʻyicha Idoralararo kengash (keyingi oʻrinlarda Idoralararo kengash deb ataladi) Oʻzbekiston Respublikasi axborot-resurs markazlari, axborot-kutubxona markazlari va kutubxonalari faoliyatini uning yoʻnalishlariga muvofiq muvofiqlashtirishni amalga oshiruvchi kollegial idoralararo organ hisoblanadi. 2. Idoralararo kengash oʻz faoliyatida Oʻzbekiston Respublikasi Konstitutsiyasiga, Oʻzbekiston Respublikasi qonunlariga, Oʻzbekiston Respublikasi Oliy Majlisi palatalari qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, shuningdek ushbu Nizomga amal qiladi. 3. Idoralararo kengash Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, kutubxona shoxobchalariga ega boʻlgan vazirliklar va idoralar bilan oʻzaro hamkorlik qiladi. 4. Quyidagilar Idoralararo kengashning asosiy vazifalari hisoblanadi: Oʻzbekiston Respublikasining milliy axborot-kutubxona tizimi va milliy axborot-kutubxona fondi faoliyat koʻrsatishi va rivojlantirilishi sohasidagi strategik ustuvor vazifalarni amalga oshirish; tarmoqlararo tashkiliy-metodik rahbarlikni amalga oshirish, axborot-resurs markazlarini, axborot-kutubxona markazlarini va kutubxonalarni ular faoliyatining barcha yoʻnalishlari boʻyicha rivojlantirish ishlarini muvofiqlashtirish; axborot-resurs markazlari, axborot-kutubxona markazlari va kutubxonalarning, kutubxona-axborot xizmati koʻrsatish tizimining maqbul faoliyat koʻrsatishi boʻyicha, mamlakatimiz va xorijdagi ilmiy-axborot faoliyati rivojlanishini hisobga olgan holda tavsiyanomalar ishlab chiqish. 5. Idoralararo kengash asosiy vazifalariga muvofiq quyidagi funksiyalarni bajaradi: Oʻzbekiston Respublikasining yagona axborot-kutubxona tizimi sifatida axborot-resurs markazlarini, axborot-kutubxona markazlarini va kutubxonalarni rivojlantirishning asosiy yoʻnalishlarini belgilaydi; axborot-resurs markazlarini, axborot-kutubxona markazlarini va kutubxonalarni komplektlashning asosiy yoʻnalishlari, mamlakatimizdagi adabiyotlar (shu jumladan hujjatlarning majburiy nusxalari), qogʻoz va elektron manbalardagi xorijiy nashrlar (shu jumladan xalqaro kitoblar almashish), maʼlumotlar bazalari va banklari bilan eng toʻliq taʼminlash boʻyicha tavsiyanomalar ishlab chiqadi va ishlarni muvofiqlashtiradi; axborot-resurs markazlari, axborot-kutubxona markazlari va kutubxonalar fondlarining fizik holatini nashrlarning, ayniqsa noyob fondlar va madaniy meros yodgorliklarining saqlanishini taʼminlash boʻyicha chora-tadbirlar hamda tavsiyanomalar ishlab chiqish yoʻli bilan nazorat qilishni tashkil etadi; respublika axborot-resurs markazlari, axborot-kutubxona markazlari va kutubxonalar uchun mamlakatimizdagi va xorijiy nashrlarga obuna boʻlishga budjet, shu jumladan valyuta mablagʻlarini taqsimlash, shuningdek kutubxona ishlarini yuritishning ilgʻor texnologiyalari negizida kutubxona kadrlarini tayyorlash va qayta tayyorlash boʻyicha takliflarni koʻrib chiqadi hamda Oʻzbekiston Respublikasi Vazirlar Mahkamasiga kiritadi; respublika axborot-resurs markazlari, axborot-kutubxona markazlari va kutubxonalari faoliyatini tartibga soluvchi normativ hujjatlarning ishlab chiqilishini taʼminlaydi; axborot-resurs markazlarida va axborot-kutubxona markazlarida yangi axborot texnologiyalarini joriy etish ishlarini muvofiqlashtiradi; respublikada axborot-kutubxona ishlarini istiqbolli rivojlantirishning kompleks dasturlarini va asosiy yoʻnalishlarini ishlab chiqish va amalga oshirish ishlarini muvofiqlashtiradi; axborot-resurs markazlari, axborot-kutubxona markazlari va kutubxonalarning nashriyotlar, kitob savdosi tashkilotlari hamda ommaviy axborot vositalari bilan oʻzaro hamkorligini yaxshilash chora-tadbirlarini ishlab chiqadi; axborot-resurs markazlari, axborot-kutubxona markazlari va kutubxonalar fondlarini shakllantirish va ulardan foydalanish, adabiyotlarni nashr etish va qayta nashr etish hamda ularning tirajlarini belgilash boʻyicha takliflar tayyorlaydi; respublika axborot-resurs markazlari, axborot-kutubxona markazlari va kutubxonalarida mehnat sharoitlarini yaxshilashga va ularni kadrlar bilan mustahkamlashga yoʻnaltirilgan takliflar tayyorlaydi; respublikaning axborot-kutubxona shoxobchalarini rivojlantirish, shu jumladan elektron kataloglar tashkil etish tizimini rivojlantirish, elektron ilmiy-taʼlim resurslaridan foydalanishning korporativ tizimlarini, noyob fondlarni raqamlashtirish markazlarini va shu kabilarni tashkil etish boʻyicha ilmiy-texnik loyihalarni ishlab chiqish va amalga oshirishda tashabbus koʻrsatadi; ish tajribalarini oʻrganish, xalqaro kutubxonalararo abonementni rivojlantirish, axborotlarni oʻzaro ayirboshlash, xalqaro kutubxona anjumanlarida va tashkilotlarida qatnashish uchun chet el kutubxonalari, nashriyotlari, axborot markazlari bilan xalqaro hamkorlikni rivojlantirish boʻyicha tavsiyanomalar ishlab chiqadi; xalqaro va respublika kutubxona konferensiyalari va seminarlarini tashkil etishda va oʻtkazishda tashabbus koʻrsatadi. 6. Idoralararo kengash oʻziga yuklangan vazifalar va funksiyalarni bajarish uchun quyidagi huquqlarga ega: respublika axborot-resurs markazlari, axborot-kutubxona markazlari va kutubxonalari faoliyatining muvofiqlashtirilishini yaxshilashga yoʻnaltirilgan qarorlar qabul qilish; vazirliklar va idoralardan, mahalliy davlat hokimiyati organlaridan Idoralararo kengash vakolatiga taalluqli axborot va maʼlumotnoma materiallarini belgilangan tartibda soʻrash va olish; axborot-resurs markazlari, axborot-kutubxona markazlari va kutubxona muassasalari vakillarining axborot-kutubxona ishlari sohasidagi ishlarni taʼminlash va takomillashtirishning ahvoli va chora-tadbirlari toʻgʻrisidagi hisobotlari va maʼruzalarini eshitish; axborot-resurs markazlari, axborot-kutubxona markazlari va kutubxonalar faoliyatining eng muhim masalalari boʻyicha takliflarni oʻrganish va takliflar tayyorlash uchun ishchi komissiyalar va ekspert guruhlar tashkil etish, shuningdek mutaxassislar va ilmiy xodimlarni ushbu komissiyalar va guruhlarda ishlashga jalb etish; respublika axborot-kutubxona shoxobchalarini rivojlantirishga doir ilmiy-texnik loyihalarni qoʻllab-quvvatlash yoki rad etish boʻyicha ekspert xulosalari va tavsiyalar berish. Idoralararo kengash oʻziga yuklangan vazifalarning samarali bajarilishi uchun javob beradi va har yili Vazirlar Mahkamasiga hisobot beradi. 7. Idoralararo kengashning shaxsiy tarkibi Oʻzbekiston Respublikasi Prezidenti tomonidan tasdiqlanadi. 8. Idoralararo kengash oʻz majlislarini zaruriyatga koʻra, lekin har yili kamida ikki marta oʻtkazadi. 9. Oʻziga yuklangan asosiy vazifalarga muvofiq Idoralararo kengash har yili oʻz ishlari rejasini tasdiqlaydi, shuningdek rais oʻrinbosarlari, masʼul kotib va kengashning boshqa aʼzolari vazifalarini belgilaydi. 10. Alisher Navoiy nomidagi Oʻzbekiston milliy kutubxonasi Idoralararo kengashning ishchi organi hisoblanadi. 11. Idoralararo kengash oʻz blankasiga ega boʻladi. Idoralararo kengash faoliyati bilan bogʻliq yozishmalarni yuritishda xatlar, Idoralararo kengash raisi (uning oʻrinbosari) yoki masʼul kotibi tomonidan imzolanadi. 12. Idoralararo kengash majlisini oʻtkazish joyi, sanasi va tartibi rais yoki uning oʻrinbosarlari tomonidan belgilanadi, qarorlar esa majlisda qatnashganlarning koʻpchilik ovozi bilan qabul qilinadi. Idoralararo kengash majlisda tarkibidagilarning kamida yarmi qatnashgan taqdirda masalalarni hal etish vakolatiga ega boʻladi. 13. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan Idoralararo kengash bilan kelishgan holda Idoralararo kengashga boʻysunadigan ana shunday hududiy kengashlar tashkil etilishi mumkin. 14. Idoralararo kengash qarorlari protokol bilan rasmiylashtiriladi, uni rais yoki uning oʻrinbosarlaridan biri, shuningdek masʼul kotib imzolaydi. 15. Idoralararo kengash qarorlari barcha manfaatdor shaxslarga yetkaziladi hamda kutubxona shoxobchalariga ega boʻlgan vazirliklar, idoralar va tashkilotlar tomonidan bajarilishi majburiy hisoblanadi.